L-Isqof Awżiljarju Charles. J. Scicluna qal li mhux se jkun qiegħed jaċċetta n-nomina li saritlu mill-Malta Gay Rights Movement għall-premju fil-kategorija ta’ persuni spiritwali u reliġjużi li ħadmu favur id-drittijiet ta’ persuni LGBTI. In-nominazzjoni ta’ Scicluna li bħalissa qiegħed imexxi l-Arċidjoċesi Maltija wara r-riżenja tal-Arċisqof Pawlu Cremona qajmet dibattitu jaħraq dwar in-nomina tiegħu bħala mexxej Kattoliku fil-premji mogħtija mill-komunità gay. Waqt il-programm Xarbank, Mons. Scicluna qal li kien sorpriż bin-nominazzjoni tiegħu għal dan l-award għax qal li lill-Isqfijiet ma tantx jagħtuhom premjijiet. Waqt li rringrazzja lill-MGRM għan-nomina, huwa qal li jħoss li għandu jirrifjutaha għax il-policy li jadotta hija li hu m’għandux jaċċetta nomini jew awards talli qed jagħmel dmiru. “Inħoss li hija parti mill-missjoni tiegħi li naħdem biex il-gays ikunu aċċettati, milqugħin u mħarsin minn kull tip ta’ diskriminazzjon. Jien nibqa’ nagħmel il-missjoni tiegħi f’dan il-qasam iżda m’għandix għalfejn nieħu award tiegħu”, temm jgħid l-Isqof Scicluna.